**ΥΠΟΥΡΓΕΙΟ ΠΟΛΙΤΙΣΜΟΥ ΚΑΙ ΑΘΛΗΤΙΣΜΟΥ**

**ΓΕΝΙΚΗ ΓΡΑΜΜΑΤΕΙΑ ΑΘΛΗΤΙΣΜΟΥ**

**ΓΡΑΦΕΙΟ ΤΥΠΟΥ**

**Αθήνα, 7 Δεκεμβρίου 2020**

**ΔΕΛΤΙΟ ΤΥΠΟΥ**

**Την ερχόμενη εβδομάδα ξεκινά η καταβολή της οικονομικής ενίσχυσης για τα ερασιτεχνικά σωματεία**

**-Από 2.500 ευρώ για κάθε σωματείο και 1.000 ευρώ επιπλέον για κάθε άλλο άθλημα που καλλιεργούν**

Υπογράφεται εντός της ημέρας και από τον αναπληρωτή Υπουργό Οικονομικών, Θεόδωρο Σκυλακάκη, η Κοινή Υπουργική Απόφαση, την οποία έχει ήδη υπογράψει ο Υφυπουργός Πολιτισμού και Αθλητισμού, Λευτέρης Αυγενάκης, η οποία αφορά στον «καθορισμό του πλαισίου, όρους, προϋποθέσεις και κριτήρια κατανομής της έκτακτης οικονομικής ενίσχυσης στα δικαιούχα ερασιτεχνικά αθλητικά σωματεία».

Οι καταβολές θα ξεκινήσουν την ερχόμενη εβδομάδα και δικαιούχα της οικονομικής ενίσχυσης-αποζημίωσης ειδικού σκοπού, συνολικού ύψους 12 εκατομμυρίων ευρών, είναι τα ερασιτεχνικά αθλητικά σωματεία, που έχουν ολοκληρώσει την αίτηση για την εγγραφή τους στο ηλεκτρονικό μητρώο ερασιτεχνικών αθλητικών σωματείων, καλλιεργούν ένα ή περισσότερα αθλήματα, για τα οποία έχουν λάβει ειδική αθλητική αναγνώριση και έχουν δηλώσει τον αριθμό των αθλημάτων που καλλιεργούν.

Το ποσό που θα λάβει κάθε δικαιούχο σωματείο προκύπτει ως εξής:

* Ως ποσό βάσης για την οικονομική ενίσχυση-αποζημίωση ειδικού σκοπού των σωματείων που καλλιεργούν ένα (1) άθλημα, ορίζεται το ποσό των δύο χιλιάδων πεντακοσίων ευρώ (2.500 €).
* Για τα σωματεία που καλλιεργούν περισσότερα του ενός αθλήματα, το ανωτέρω ποσό βάσης προσαυξάνεται κατά χίλια ευρώ (1.000 €) ανά κάθε επιπλέον καλλιεργούμενο άθλημα.

Στο μεταξύ, πλησιάζουν τα 2.000 τα απολύτως νόμιμα και νοικοκυρεμένα ερασιτεχνικά σωματεία που έχουν προεγγραφεί στο Μητρώο Αθλητικών Σωματείων της ΓΓΑ (<https://www.gga.gov.gr/mitroo>).

Μέχρι και το μεσημέρι σήμερα, Δευτέρα 7 Δεκεμβρίου:

* **5.555** σωματεία άνοιξαν καρτέλα στο Μητρώο

εκ των οποίων

* **5.231** σωματεία προχώρησαν σε αίτηση
* **3.769** σωματεία ολοκλήρωσαν την αίτηση (72,1%)
* **1.462** σωματεία αναμένεται να την ολοκληρώσουν (27,9%)
* **3.365** αιτήσεις σωματείων έχουν ελεγχθεί (89,3%)
* **1.852** σωματεία είναι απολύτως νόμιμα

Επιπλέον, δημοσιεύτηκε στο ΦεΚ (Β’, 5357) η Υπουργική Απόφαση του κ. Αυγενάκη με την οποία παρατείνεται, λόγω των έκτακτων μέτρων για την αντιμετώπιση της πανδημίας, ως τις 31 Δεκεμβρίου 2020 η προθεσμία θεραπείας επί τυχόν παρατηρήσεων στις 3.769 αιτήσεων σωματείων, που έχουν ήδη υποβληθεί.

Επίσης, έως τις 31 Δεκεμβρίου 2020 παρατείνεται και η προθεσμία ολοκλήρωσης των αιτήσεων των σωματείων εκείνων που δεν έχουν ακόμα υποβάλλει όλα τα απαραίτητα δικαιολογητικά. Τα συγκεκριμένα σωματεία θα έχουν περιθώριο «θεραπείας», επί τυχόν παρατηρήσεων στις αιτήσεις τους, έως τις 22 Ιανουαρίου 2021.